ปลาคาร์พเอเชียหลายพันธุ์ กำลังคุกคามระบบนิเวศน์ตามทางน้ำสายต่างๆ ทั่วภาคกึ่งตะวันตกของสหรัฐ
ความพยายามควบคุม และป้องกันมิให้ปลาคาร์พเอเชียบุกรุกเข้าไปในทะเลสาบมิชิแกน จะทำสำเร็จหรือไม่
กองทรัพยากรธรรมชาติแห่งรัฐอิลินอยส์ พยายามป้องกันมิให้ปลาคาร์พเอเชียแพร่เข้าไปในทะลสาบมิชิแกน ปลาคาร์พเอเชียในแม่น้ำอิลินอยส์มีอยู่สองชนิด คือปลาคาร์พเอเชียหัวโตกับปลาคาร์พเอเชียสีเงิน ปลาคาร์พเอเชียทั้งสองชนิดกินอาหารอย่างเดียวกับปลาในท้องถิ่นอย่างเช่นปลาดุกและปลาบัฟฟาโล ปลาคาร์พเอเชียแต่ละตัวอาจหนักถึง 45 กิโลกรัมและกินอาหารอาจถึงวันละ 22 กิโลกรัม ปลาคาร์พเอเชียจะค่อยๆขับไล่ปลาอื่นๆที่อยู่ในแม่น้ำอิลลินอยส์ออกไปจนในที่สุดเหลือปลาคาร์พเอเชียพวกเดียว เรื่องดังกล่าวทำให้ระบบนิเวศน์เสียหายร้ายแรงและเป็นปัญหาที่อุตสาหกรรมประมงจะต้องหาทางแก้ไข เพราะมองเห็นว่าปลาคาร์พเอเชียเป็นปลาที่ชาวอเมริกันไม่นิยมรับประทานกันเพราะมีก้างเยอะแยะ แต่ทว่าคนตามส่วนอื่นของโลกนิยมรับประทานปลาคาร์พเอเชียกันมาก เมื่อไม่มีศัตรูตามธรรมชาติคอยรังควานอยู่ในน้ำและไม่มีตลาดที่จะนำไปขายได้ ปลาคาร์พเอเชียจึงมีจำนวนมากขึ้นเรื่อยๆและทำท่าว่าจะแพร่ไปตามทางน้ำสายต่างๆของนครชิคาโกและทะเลสาบมิชิแกน ซึ่งอยู่ห่างจากเมืองฮาวานาไปทางทิศตะวันตกเฉียงเหนือเป็นระยะทางราว 320 กิโลเมตร คุณ จอห์น ร็อกเน่อร์ ผู้ช่วยผู้อำนวยการกองทรัพยากรธรรมชาติแห่งรัฐอิลลินอยส์ ผู้เป็นแกนนำในการพยายามฆ่าหรือไม่ก็ควบคุมปลาคาร์พเอเชียไว้ให้ได้ก่อนที่จะแพร่ไปถึงทะเลสาบมิชิแกน คุณ จอห์น ร็อกเน่อร์กล่าวว่ามีการตั้งเครื่องกีดขวางไฟฟ้าที่เขามั่นใจว่าจะป้องกันมิให้ปลาคาร์พเอเชียเข้าไปในบริเวณทะเลสาบ Great Lakes เป็นฝูง เขากล่าวว่างานที่ทำก็เหมือนกับการเผาป่านั่นเอง ถ้าปลาคาร์พเอเชียตัวไหนเล็ดลอดผ่านเครื่องกีดขวางไปได้ เขาก็จะพยายามกำจัดเพื่อมิให้มาตั้งหลักแหล่งในทะเลสาบมิชิแกนได้ เมื่อเดือนมิถุนายน มีผู้พบปลาคาร์พเอเชียตัวหนึ่งซึ่งอยู่ห่างจากเครื่องกีดขวางไฟฟ้าของทะเลสาบมิชิแกนราว 10 กิโลเมตร เรื่องนั้นทำให้เกิดความวิตกกังวลกันมากยิ่งขึ้นเพราะว่าอยู่ใกล้ทะเลสาบมิชิแกนมากกว่าที่เคยคิดกันไว้ แต่กองทรัพยากรธรรมชาติแห่งรัฐอิลลินอยส์มั่นใจว่ามาตรการควบคุมทำงานได้ผล เพราะว่ายังไม่พบปลาคาร์พเอเชียตรงบริเวณที่อยู่เหนือเครื่องกีดขวางไฟฟ้านั้นอีกเลย